
S  T  A  N  O V  I  S  K O

k návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony


I.

            Návrh zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony predkladá na rokovanie vlády Slovenskej republiky podpredseda vlády a minister vnútra SR Robert Kaliňák na základe Plánu legislatívnych úloh vlády SR na mesiace jún až december 2016.      
          Dôvodom predloženia predmetného návrhu zákona je transpozícia smernice Európskeho parlamentu a Rady 2014/36/EÚ z 26. februára 2014 o podmienkach vstupu a pobytu štátnych príslušníkov tretích krajín na účel zamestnania ako sezónni pracovníci, smernice Európskeho parlamentu a Rady 2014/66/EÚ z 15. mája 2014 o podmienkach vstupu a pobytu štátnych príslušníkov tretích krajín v rámci vnútropodnikového presunu a smernice Európskeho parlamentu a Rady (EÚ) 2015/1794 zo 6. októbra 2015, ktorou sa menia smernice Európskeho parlamentu a Rady 2008/94/ES, 2009/38/ES a 2002/14/ES a smernice Rady 98/59/ES a 2001/23/ES, pokiaľ ide o námorníkov.
          Predmetný návrh zákona podľa predkladateľa nemá vplyv na rozpočet verejnej správy. Podľa predkladateľa návrh zákona predstavuje pozitívne aj negatívne vplyvy na podnikateľské prostredie, pozitívne vplyvy na informatizáciu spoločnosti a  sociálne vplyvy a nemá vplyvy na životné prostredie.  
          Návrh zákona nemá byť predmetom vnútrokomunitárneho pripomienkového konania. 
          Predložený návrh zákona je podľa predkladateľa v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná a s právom Európskej únie.
         Návrh zákona bol predmetom riadneho medzirezortného pripomienkového konania a na rokovanie  vlády SR sa predkladá  bez rozporov s ústrednými orgánmi štátnej správy. 
     Upozorňujeme, že Európska komisia dňa 20. októbra 2015 zaregistrovala v systéme EU Pilot voči Slovenskej republike prípad pod č. 8032/15/JUST, ktorý sa týka správnosti transpozície viacerých článkov smernice 2004/38/ES v platnom znení, pričom zákon č. 404/2011 Z. z. v znení neskorších predpisov predstavuje transpozíciu aj tejto smernice. Upozorňujeme tiež, že nesprávna transpozícia smernice predstavuje porušenie záväzkov Slovenskej republiky vo vzťahu k Európskej únii a môže sa stať predmetom konania proti Slovenskej republike o porušení čl. 258 až 260 Zmluvy o fungovaní Európskej únie.
          
     Ďalej si dovolíme upozorniť, že transpozičná lehota smernice 2014/36/EÚ uplynula dňa 30. septembra 2016. V uvedenom prípade bolo proti Slovenskej republike začaté konanie o porušení č. 2016/0830>2016/0834,  podľa čl. 258 Zmluvy o fungovaní Európskej únie, týkajúce sa neprebratia smernice. 
          Rovnako uplynula aj transpozičná lehota smernice 2014/66/EÚ, a to dňa 29. novembra 2016.  Netransponovanie smernice do uvedeného dátumu predstavuje porušenie záväzkov Slovenskej republiky vo vzťahu k Európskej únii a taktiež sa môže stať predmetom konania proti Slovenskej republike o porušení čl. 258 až 260 Zmluvy o fungovaní Európskej únie.

II.
Legislatívna rada vlády Slovenskej republiky prerokovala predmetný návrh zákona na svojom zasadnutí 20. septembra 2016 a odporučila vláde Slovenskej republiky návrh zákona,  ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony schváliť po zapracovaní jej pripomienok a odporúčaní.
      Návrh zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony bol predmetom rokovania vlády Slovenskej republiky dňa 21. septembra 2016 a vláda Slovenskej republiky prerušila rokovanie o tomto návrhu zákona.

     
III.
  
            Sekcia vládnej legislatívy Úradu vlády Slovenskej republiky konštatuje, že  pripomienky Legislatívnej rady vlády Slovenskej republiky zo dňa 20. septembra 2016 (21 pripomienok) sú v novom znení návrhu zákona zapracované, a preto odporúča vláde Slovenskej republiky návrh zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony schváliť , avšak ešte s týmito legislatívno-technickými pripomienkami:

· Vo vlastnom materiáli nad názvom návrhu zákona je potrebné číslo „2016“ nahradiť číslom „2017“ ; táto pripomienka platí pre všetky súčasti predloženého materiálu,

· V Čl. I bode 11 poznámke pod čiarou k odkazu 35a) je potrebné slová „zákona č. .../2016 Z. z.“ nahradiť slovami „zákona č. .../2017 Z. z.“. 
Táto istá pripomienka platí aj pre Čl. I bod 24 poznámku pod čiarou k odkazu 45a) a 45b), Čl. III bod 14 poznámku pod čiarou k odkazom 22ka), 22kb) a 22kc), bod 38 poznámku pod čiarou k odkazu 28h), Čl. IV bod 2 poznámku pod čiarou k odkazu 18aaa) a 18aab).

